Høyere aper

Vestaper
 Østaper

Høyere aper eller ekte aper er en undergruppe av primater. Gruppen forekommer opprinnelig i tropisk og subtropisk klima over hele verden (unntatt Madagaskar, der halvapene er de eneste primater). De høyere apene omfatter imidlertid også mennesket, som i løpet av de siste 100 000 år har spredd seg til de resterende klimasonene.

Beskrivelse 
Hodeskallen hos høyere aper skiller seg fra halvapene med at øyehulen er en lukket struktur i bakkant. Dette trekket finnes også hos spøkelsesaper, men dette kan være et tilfelle av parallell evolusjon. Ingen høyere aper har mer enn 4 fortenner oppe og nede (en del halvaper har seks fortenner opp og nede). Kroppen er også mer kort og kompakt, og likner mindre på en generell pattedyrkropp slik man finner hos halvaper.

Nesen hos aper er ikke trukket ut i en snute slik som hos lemurene. Mens halvaper har en fuktig ytre nese slik man finner hos de fleste pattedyr, har de høyere apene en tørr nese.

Høyere aper har et utmerket fargesyn tilsvarende menneskets, mens halvaper stort sett er nattdyr og mangler rød-grønt fargesyn. Felles for de høyere apene er at synet har tatt over luktesansens betydning som viktigste sans. Høyere aper er derimot stort sett dagdyr og er de eneste morkakedyrene som har evnen til å skille rødt og grønt. Hos vestapene er det kun hunndyrene som har fargesyn, ettersom genet for fargesyn befinner seg på X-kromosomet. Hos østaper og menneskeaper har begge kjønn fargesyn. Rød-grønn fargeblindhet forekommer imidlertid i disse gruppene, også her vanligvis blant hannene.

Fellestrekk for de ekte apene er blant annet at livmoren er enkel (ikke lenger delt i to «armer») og at antallet patter ble redusert til to.

Inndeling 
De høyere apene består av tre distinkte grupper:

 Primates, primater
 Strepsirrhini, våtneseaper
 Haplorhini, tørrneseaper 
 Tarsiiformes
 Tarsiidae, spøkelsesaper
 Simiiformes, høyere aper
 Platyrrhini, vestaper (bredneseaper)
 Callitrichidae, silkeaper (kloaper)
 Cebidae, kapusineraper
 Aotidae, nattaper
 Pitheciidae
 Atelidae, brølaper, eddekoppaper, ullaper, klamreaper
 Catarrhini, østaper (smalneseaper)
 Cercopithecoidea, dyreaper
 Cercopithecidae, dyreapefamilien
 Hominoidea, menneskeaper
 Hylobatidae, gibbonfamilien
 Hominidae, menneskeapefamilien

Spøkelsesapene har tidligere blitt regnet som en slektning av de øvrige halvapene, men nyere undersøkelser har vist at de er nærmere beslektet med de høyere apene. Spøkelsesaper og høyere aper utgjør tilsammen underordenen Haplorhini, de «tørrnesede apene».

Referanser

Eksterne lenker 
 

Primater